
Elektrohidraulikus szelepvezérlés dinamikai vizsgálata

Napjainkban egyre fontosabb szerepet kap a környezetvédelem, egyre jobban odafigyelünk, hogy ipari tevékenységeink lehetőleg minél kevésbé károsítsák Földünk ekológiai egyensúlyát. A környezetvédelmi követelmények igen jelentősen jelentkeznek a közlekedésben is, hiszen a közlekedés az egyik fő energia felhasználó ipar.
Akár belső égésű motorokról, akár villamos hajtásról beszélünk, jelenleg még mindig főként fosszilis energiahordozókból állítjuk elő a közlekedést hajtó mozgási energiát. Mivel fosszilis energiahordozó tartalékaink végesek, és bármilyen energia veszteséges felhasználása pazarlás, éppen ezért egyáltalán nem mindegy, hogy milyen hatásfokkal lesz az energiahordozókból mozgási energia („well-to-wheel”).
A belső égésű motorok bár nem a legkiemelkedőbb hatásfokkal rendelkeznek, de emellett még nagyon sok olyan előnye van, ami miatt még mindig nincs olyan alternatív hajtásmód, ami le tudná váltani (pl. tüzelőanyag energiasűrűsége, vagy a tüzelőanyag előállításának hatásfoka).
Várhatóan a következő évtizedekben a belső égésű motorok dominanciája megmarad, és a villamos hajtással kiegészülve, hibridhajtással fogjuk tudni maximalizálni a hatásfokot. További fontos fejlesztési lehetőség a bioüzemanyagok alkalmazása, a belső égésű motorok súrlódási veszteségeinek csökkentése, valamint üzemállapotainak optimalizációja. Ezt az égés- és a töltetcsere folyamatok optimalizációjával érhetjük el, például réteges keverékképzésú közvetlen befecskendezéssel (Otto motorok), turbófeltöltéssel vagy változtatható szelepvezérléssel.
A közúti belső égésű motorok igen nagy fordulatszámtartományban működnek, változtatható szelepvezérlés nélkül nem lehet a lehető legtöbb üzemállapotban jó hatásfokot elérni.
Dolgozatomban a változtatható szelepvezérlések egyik legújabb módját vizsgálom meg: az elektrohidraulikus szelepvezérlést. Bemutatom a rendszer felépítését, működését, a megvalósítható szelepnyitásokat és ezek alkalmazhatóságát. Megvizsgálom a rendszer megvalósíthatóságát a gyakorlatban jelentkező problémák figyelembe vételével. Ezt a dinamikai vizsgálatot a Matlab Simulink program segítségével fogom elvégezni.
A dolgozat végén elérendő célom, hogy rendszerszinten megismerjük az elektrohidraulikus szelepvezérlés előnyeit és hátrányait, a rendszer követelményeit, a kapott eredmények alapján pedig el lehessen kezdeni a berendezés megtervezését, valamint a kapott szelepnyitási görbéket fel lehessen használni egy motorszimulációs programban.



